बनारस में मौजूद बीबीसी संवाददाता नितिन श्रीवास्तव के अनुसार राहुल गांधी के रोड शो के मौक़े पर पूरा बनारस कांग्रेस के रंग में रंगा दिखा.बनारस देश की सबसे हाई प्रोफाइल सीटों में शामिल है जहां से भारतीय जनता पार्टी की तरफ से प्रधानमंत्री पद के उम्मीदवार नरेंद्र मोदी मैदान में हैं.वहीं आम आदमी पार्टी के संयोजक अरविंद केजरीवाल भी बनारस से ही चुनाव लड़ रहे हैं.आम चुनाव के नौवें और आखिरी चरण के मतदान के लिए शनिवार को चुनाव प्रचार का आखिरी दिन है.राहुल गांधी के रोड शो के कारण शहर का यातायात ठप्प रहा.बीबीसी संवाददाता के अनुसार अहम बात ये है कि बनारस की सड़कों पर मौजूद भीड़ स्थानीय लोगों की है, न कि बाहर से आए लोग हैं.रोड शो में बहुत से लोग नाच गा रहे थे जबकि अन्य लोग 'इंदिरा राजीव अमर रहे' के नारे लगा रहे थे.कांग्रेस का झंडा हाथ में थामे एक बुज़ुर्ग ने बीबीसी संवाददाता को बताया, "मैं राहुल गांधी की एक झलक पाने के लिए सुबह सात बजे से इंतज़ार कर रहा हूं, जो अपने विरोधियों को हरा कर दम लेंगे."इससे पहले शुक्रवार को आम आदमी पार्टी के नेता अरविंद केजरीवाल ने भी बनारस में रोड शो किया.राहुल के रोड शो में कांग्रेस समर्थकों की अच्छी ख़ासी भीड़ दिखी. वो कांग्रेस प्रत्याशी अजय राय के साथ एक खुले ट्रक में लोगों का अभिवादन कर रहे थे.कांग्रेस नेता गुलाम नबी आज़ाद ने कहा कि राहुल गांधी किसी पार्टी या नेता से मुकाबला करने नहीं आए हैं, बल्कि उनका मकसद अपनी पार्टी के उम्मीदवार का प्रचार करना है.चुनाव के नौवें चरण में सोमवार को तीन राज्यों की कुल 41 लोकसभा सीटों पर वोट डाले जाएंगे.आम तौर पर बड़े नेता एक दूसरे के चुनाव क्षेत्र में प्रचार करने से कतराते हैं, लेकिन इस बार इस 'अघोषित नियम' का ख़्याल किए बिना जहां नरेंद्र मोदी ने अमेठी में रैली की, वहीं अब राहुल गांधी बनारस में प्रचार के लिए पहुंचे हैं.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)